Ζυμαρικά με τραγανά κολοκυθάκια και προβολόνε (Pasta alla Nerano)
Πιάτο απίθανης νοστιμιάς, από το Νεράνο, που πρόσφατα έγινε viral. Το ενδιαφέρον «τρικ» είναι πως η σάλτσα των ζυμαρικών γίνεται από τηγανητά, «λιωμένα» κολοκυθάκια.
500 γρ. σπαγγέτι , 800 γρ. μικρά κολοκυθάκια, κομμένα σε πολύ λεπτές στρογγυλές φέτες , 2 σκελίδες σκόρδο, λιωμένες , 150-200 γρ. τυρί προβολόνε ή μετσοβόνε ή κασκαβάλι ή πικάντικο κασέρι* , 30-40 γρ. βούτυρο αγελαδινό (προαιρετικά) , 25 γρ. φύλλα βασιλικού , 40 ml ελαιόλαδο + μπόλικο επιπλέον, για το τηγάνισμα , αλάτι, φρεσκοτριμμένο πιπέρι
Για να φτιάξουμε ζυμαρικά με τραγανά κολοκυθάκια και προβολόνε, ξεκινάμε ζεσταίνοντας σε ένα μεγάλο και βαθύ τηγάνι άφθονο ελαιόλαδο σε δυνατή φωτιά, μέχρι να κάψει. Ρίχνουμε τα κολοκυθάκια σε μικρές δόσεις και τηγανίζουμε για 4-5 λεπτά κάθε δόση, μέχρι να ροδίσουν και να γίνουν τραγανά (τα κολοκυθάκια πρέπει να κολυμπάνε στο λάδι, γι’ αυτό είναι σημαντικό να τα τηγανίσουμε λίγα λίγα κάθε φορά).Κάθε δόση που ροδίζει τη βγάζουμε με τρυπητή κουτάλα και την αφήνουμε να στραγγίξει καλά σε χαρτί κουζίνας. Ρίχνουμε το 1/3 της ποσότητας σε ένα μπολ και τη λιώνουμε όσο καλύτερα μπορούμε με ένα πιρούνι, δίχως απαραίτητα να γίνει λείος ο πουρές. Αφήνουμε στην άκρη.Βράζουμε τα σπαγκέτι σε άφθονο αλατισμένο νερό που κοχλάζει, για 3 λεπτά λιγότερο από τον χρόνο που αναγράφεται στη συσκευασία τους. Τα στραγγίζουμε και τα κρατάμε στην άκρη. Κρατάμε ξεχωριστά και 100 ml από το νερό τους.Στην ίδια κατσαρόλα, άδεια πλέον, ζεσταίνουμε τα 40 ml ελαιόλαδο σε δυνατή φωτιά. Σοτάρουμε το σκόρδο για 1 λεπτό το πολύ, ρίχνουμε το νερό από το βράσιμο των ζυμαρικών που κρατήσαμε στην άκρη και τα λιωμένα κολοκυθάκια. Ανακατεύουμε αμέσως και γρήγορα, ρίχνουμε τα στραγγισμένα ζυμαρικά και μαγειρεύουμε για 1 λεπτό, ανακατεύοντας συνεχώς. Προσθέτουμε το τυρί και το βούτυρο (αν το χρησιμοποιήσουμε) και απομακρύνουμε αμέσως από τη φωτιά. Ανακατεύουμε πολύ καλά, μέχρι να λιώσουν τα δύο τελευταία υλικά, και προσθέτουμε τα υπόλοιπα κολοκυθάκια και τον βασιλικό. Ανακατεύουμε προσεκτικά για να μη λιώσουμε τα κολοκυθάκια, αλατοπιπερώνουμε και σερβίρουμε αμέσως.
Ζυμαρικά,Κολοκυθάκια,Τυρί,Χορτοφαγικά